
GENERELLE BETINGELSER FOR UTSTEDELSE AV REMBURSER 

1. Dekning av importremburs 
På anmodning av Nordea Bank Abp NUF, («Banken») forplikter oppdragsgiver seg til straks å gjøre opp importrembursen («Rembursen») som er utstedt på grunnlag av oppdragsgivers søknad som inkluderer disse generelle betingelsene (heretter samlet benevnt som «Søknaden»). 

Dersom Rembursen er i annen valutasort enn den oppdragsgivers konto lyder på, og dersom ikke annet er avtalt, skal beløpet veksles om til Bankens salgskurs på betalingstidspunktet. Banken skal kjøpe angjeldende valutasort for oppdragsgivers regning og risiko. Dersom hele eller deler av valutabeløpet ikke blir benyttet, skal det ikke benyttede beløp godskrives oppdragsgiver ved at beløpet kjøpes tilbake til Bankens kjøpskurs på godskrivningstidspunktet. 

2. Provisjoner, omkostninger og skatter 
På Bankens anmodning skal oppdragsgiver betale alle provisjoner og omkostninger ved Rembursen, eventuelle renter og omkostninger til post, telekommunikasjon, kurer eller annet som måtte oppstå i forbindelse med Rembursen, og/eller enhver omkostning ved inndrivelse av krav, og/eller ved etablering, opprettholdelse, realisering (frivillig og tvungen) og/eller frigivelse/sletting av de pantsatte sikkerhetene for Rembursen. Oppdragsgiver forplikter seg også til å betale de provisjoner og omkostninger som belastes av utenlandske banker og stempelavgifter, skatt av renter, andre skatter og innkrevingsprovisjoner som kan oppstå i forbindelse med Rembursen.

3. Rente ved forsinket betaling 
Dersom oppdragsgiver ikke oppfyller sine forpliktelser under Rembursen, har Banken rett til å belaste renter på de utbetalingene som er foretatt under Rembursen, forsinkelsesgebyr og andre omkostninger som har oppstått fra forfallsdag til faktisk betalingsdag. Rentesatsen tilsvarer én ukes interbankrente for angjeldende valutasort pluss 5 (fem) prosent. 

4. Dokumenter 
Oppdragsgiver må gjennomgå dokumentene så snart de er mottatt. Dersom dokumentene avviker fra opplysningene i søknaden (eller senere endringer), og oppdragsgiver ikke aksepterer disse avvikene, skal oppdragsgiver umiddelbart informere Banken.
Dersom oppdragsgiver ikke har til hensikt å akseptere dokumentene, kan vedkommende ikke disponere over dokumentene eller tilhørende varer uten skriftlig samtykke fra Banken. Dokumentene skal umiddelbart returneres til Banken.

5. Sikkerhet 
5.1 Som sikkerhet for riktig oppfyllelse av forpliktelsene under denne Søknaden, pantsetter oppdragsgiver herved til Banken og oppretter en panterett til fordel for Banken i alle beløp innbetalt som dekning for Rembursen, tilhørende dokumenter som Banken eller dens korrespondentbank har mottatt, varer som er spesifisert der, og/eller tilhørende rettigheter til forsikringskrav eller annen avkastning knyttet til noe av det foregående. 

5.2 Oppdragsgiver pantsetter herved til Banken (inkludert dens norske filial, hovedkontor og alle øvrige bankkontorer) og alle andre selskaper i Nordea-konsernet, som sikkerhet for riktig oppfyllelse av alle nåværende og fremtidige forpliktelser overfor noen av dem, den sikkerheten som er pantsatt i punkt 5.1 over. Panteretten som er opprettet i dette punkt 5.2, skal ha prioritet etter panteretten opprettet i punkt 5.1 over.


5.3 Dersom oppdragsgiver ikke oppfyller vilkårene for forpliktelsene under denne Søknaden, har Banken full råderett og rett til å realisere de pantsatte eiendelene uten varsel til oppdragsgiver, herunder ved å realisere de pantsatte eiendelene ved offentlig auksjon eller på annen måte som Banken finner hensiktsmessig. Dersom det er nødvendig for å realisere de pantsatte eiendelene, har Banken rett til, uten ytterligere varsel til oppdragsgiver, å overføre dokumenter utstedt til oppdragsgivers ordre til tredjeparter og å signere andre dokumenter på vegne av oppdragsgiver dersom det er nødvendig for dette formålet.

5.4 Banken har rett, men ingen plikt, til å ta nødvendige forholdsregler for å etablere rettsvern for pantet eller beskytte verdien av de pantsatte eiendelene for oppdragsgivers regning. Dersom oppdragsgiver har forsikret de pantsatte eiendelene, har Banken rett til å kreve at forsikringen ikke sies opp uten Bankens skriftlige samtykke. Oppdragsgiver skal utlevere relevante forsikringsdokumenter til Banken.. 

6. Opplysninger om oppdragsgiver mv - personopplysninger 
Banken er behandlingsansvarlig for personopplysninger som behandles for å levere de produkter og tjenester som er avtalt mellom partene, samt for andre formål slik som for å oppfylle rettslige forpliktelser. For detaljert informasjon om behandling av personopplysninger, se Bankens relevante nettsider eller ta kontakt med banken.. Personvernpolicyen inneholder informasjon om rettigheter i forbindelse med behandlingen av personopplysninger, slik som rett til innsyn, korrigering, dataportabilitet med videre. 
	
Dersom oppdragsgiver utleverer personopplysninger til Banken, skal oppdragsgiver informere de datasubjektene personopplysningene er knyttet til om nevnte personvernpolicy.

[bookmark: _Hlk508973627]7. Informasjon
I den utstrekning det er nødvendig for behandlingen av Rembursen, har hvert Nordea-selskap rett til å bruke og dele med andre Nordea-selskaper opplysninger om Rembursen, samt annen informasjon knyttet til kundeforholdet mellom oppdragsgiveren og Nordea-konsernet.

«Nordea-selskap» betyr hvert selskap i Nordea-konsernet, og «Nordea-konsernet» betyr Nordea Bank Abp (inkludert dets filialer) sammen med datterselskapene.

8. Andre bestemmelser 
8.1 Oppdragsgiver er innforstått med og gir Banken rett til å velge bort oppdragsgivers valg av bank, og advisere Rembursen gjennom den korrespondentbanken som Banken velger. 

8.2 Dersom en Remburs som er helt eller delvis ubenyttet utløper, har Banken ingen plikt til å løse oppdragsgiver fra sine forpliktelser før Banken selv er blitt løst fra sitt ansvar overfor sin korrespondentbank og/eller rembursmottaker. Oppdragsgivers forpliktelser består selv om dokumentene ikke er mottatt av Banken, uavhengig av om dette skyldes forsinkelse, at de er kommet bort i posten eller en hvilken som helst annen grunn. 

8.3 Ingen Nordea-selskap er ansvarlig for tap eller skade som oppstår som følge av lovgivning, myndighetsbestemmelser, kurssvingninger, krig, terror, streik, blokade, boikott, lockout, strømbrudd, data og kommunikasjonsproblemer eller lignende. Forbeholdet om streik, blokade, boikott og lockout gjelder selv om Nordea-konsernet selv foretar eller er gjenstand for slike tiltak. Tap eller skade som oppstår som resultat av andre forhold, vil ikke bli erstattet av et Nordea-selskap, dersom det har utvist alminnelig aktsomhet. Et Nordea-selskap er under enhver omstendighet ikke ansvarlig for indirekte tap eller konsekvenstap. 

8.4 Kunden skal sørge for at oppdragsgivers virksomhet utøves i samsvar med gjeldende anti-korrupsjonslovgivning og at det er etablert retningslinjer og prosedyrer for å fremme og sørge for overholdelse av slik lovgivning.

8.5 Kunden skal ikke foreta (og skal sørge for at ikke noe datterselskap eller selskapenes styremedlemmer eller ledende ansatte eller personer eller selskaper som handler på vegne av eller kontrollers av disse foretar) noen handlinger eller unnlatelser eller benytter (direkte eller indirekte). Avtalen eller Rembursen på en slik måte at:	

a) noen Sanksjoner brytes; og/eller

b) Kunden (eller noen av de personer som er angitt ovenfor i denne klausul) blir gjenstand for Sanksjoner; og/eller

c) det forårsaker (eller vil forårsake) at noen av de nevnte eller Banken eller øvrige selskaper i Nordea-konsernet bryter noen Sanksjoner, og

d) sørge for at det er etablert retningslinjer og prosedyrer for å fremme og sørge for overholdelse av slike regler.

Med «Sanksjoner» menes enhver lov, forskrift, regulering, bestemmelse eller påbud som er utsted eller vedtatt av Den norske stat, FN, EU, Storbritannia og USA (og et hvert organ som handler på deres vegne) som berører sanksjoner (økonomiske, finansielle og politiske sanksjonslover, regler, beslutninger og handelsblokader, forbud, restriksjoner, tiltak og notifikasjoner) som retter seg mot stater, selskaper, personer eller andre rettssubjekter.

8.6 Dersom Nordea ber om det som følge av sanksjons- eller hvitvaskingsforskrifter, inkludert Nordeas prinsipper og praksis knyttet til slike forskrifter, skal Kunden gjøre sitt beste for å få mottakeren til å frigjøre en utstedt remburs, og om nødvendig sørge for å etablere en ny remburs til fordel for mottakeren.


9. Lovvalg og verneting 
Denne Søknaden og de forpliktelser oppdragsgiver herved påtar seg, skal være underlagt og tolkes i samsvar med lovgivningen i den jurisdiksjonen der oppdragsgiver er hjemmehørende. Dersom oppdragsgiver er et datterselskap, og oppdragsgivers øverste morselskap er hjemmehørende i Danmark, Finland, Norge eller Sverige, skal lovgivningen i den jurisdiksjonen der det øverste morselskapet er hjemmehørende på tidspunktet for innsending av Søknaden til Banken, gjelde. Følgende lovvalg skal derfor gjelde, og følgende domstoler skal ha ikke-eksklusiv jurisdiksjon i første instans for tvister som oppstår som følge av eller i tilknytning til Søknaden:
(i) dansk rett og Københavns byrett, eller – dersom den er kompetent – Sø- og Handelsretten i København, dersom oppdragsgiveren eller slikt øverste morselskap er hjemmehørende i Danmark,
(ii) norsk rett og Oslo tingrett dersom oppdragsgiveren eller slikt øverste morselskap er hjemmehørende i Norge,
(iii) svensk rett og Stockholms tingrett dersom oppdragsgiveren eller slikt øverste morselskap er hjemmehørende i Sverige, og
(iv) finsk rett og Helsinkis tingrett dersom oppdragsgiveren eller slikt øverste morselskap er hjemmehørende i Finland eller i et annet land enn Danmark, Norge eller Sverige.

